钦定古今图书集成/理学汇编/学行典/第208卷 > 周黼
## 钦定古今图书集成/理学汇编/学行典/第208卷 > 周黼

按《宁波府志》：“周黼，字子用，象山庠生。性孝友，父病亟，
医祷勿效，黼焚香吁天，愿以身代，父病寻愈。父析产
多，益黼田以资力学，悯弟贫乏，辞不受。妻吴氏病革，
与诀曰：‘无他嘱，但勿以后妻虐，吾子瞑目矣’。黼伤其
言，终身不娶。每设家塾，教人子弟，不计束修。一日，邻
火延烧百馀家，至黼庐风返而息，人谓厚德所感。”